Ignitis grupė

Ignitis grupė (buv. Lietuvos energija) – Lietuvos valstybės valdoma energetikos įmonių grupė. Įmonių grupės veikla apima elektros ir šilumos energijos gamybą, tiekimą, elektros energijos importą, eksportą, prekybą ir skirstymą, gamtinių dujų tiekimą, skirstymą, taip pat elektros energetikos ūkio aptarnavimą ir plėtrą. Grupės įmonės valdo ir eksploatuoja svarbiausius Lietuvos elektros energijos gamybos pajėgumus, užtikrinančius energijos tiekimo saugumą, visą šalies teritoriją apimantį elektros skirstomąjį tinklą, gamtinių dujų skirstomąjį tinklą, įgyvendina strateginę reikšmę turinčius plėtros projektus, siekia Nacionalinės energetikos strategijos tikslų.

Istorija 

„Ignitis grupė“ savo istorijos pradžia laiko 1937 m., kada Energetikos komiteto iniciatyva įsteigta pirmoji valstybės kapitalo energetikos įmonė – akcinė bendrovė „Elektra“. Ji įkurta turint tikslą kurti vertę Lietuvai: rūpintis elektros energetika Lietuvoje, įgyvendinti valstybės elektrifikacijos planą, kad elektros energija būtų prieinama kiekvienam gyventojui. 97,5 proc. įsteigtos įmonės akcijų priklausė valstybei, likusios – savivaldybėms ir privatiems asmenims.

1990 m., atkūrus nepriklausomybę, ir įsteigus Lietuvos Respublikos energetikos ministeriją, energetikos ūkį valdžiusi Lietuvos Vyriausioji gamybinė energetikos ir elektrifikacijos valdyba buvo pervadinta gamybiniu susivienijimu „Lietuvos energetika“, kuris po metų, 1991 m. balandį, pertvarkytas į valstybės įmonę „Lietuvos valstybinė energetikos sistema“ (LVES).

1995 m. LVES buvo pertvarkyta į akcinę bendrovę „Lietuvos energija“. Lietuvos valstybei priklausė 90,8 proc. akcijų. Kiti akcininkai (jų dauguma buvo bendrovės darbuotojai) valdė 9,2 proc. akcijų.2010 m. gruodį nuo AB „Lietuvos energija“ buvo atskirti elektros perdavimo tinklai ir įsteigta elektros perdavimo sistemos bendrovė AB LITGRID.

2011 m. vasario 11 d. UAB „Lietuvos energija“ ėmėsi naujų struktūrinių permainų. Buvo įsteigta naujų įmonių, įsigyti pirmieji vėjo parkai, įmonių skaičius grupėje išaugo iki 21.

2019 m. rugsėjo 9 d. energetikos įmonių holdingas „Lietuvos energija“ pakeičia pavadinimą bei prekės ženklą ir tampa „Ignitis grupe“. „Lietuvos energijos tiekimas“ pervadintas į „Ignitis“, „Lietuvos energijos gamyba“ – į „Ignitis gamyba“, o „Lietuvos energija renewables“ – „Ignitis renewables“.

2020 m. „Ignitis grupė“ įgyvendino pradinį viešą akcijų platinimą (angl. IPO), po kurio jos akcijos įtrauktos į „Nasdaq Vilnius“ biržos sąrašus. Įvykdžius IPO į įmonę pritraukta 450 mln. Eur kapitalo, o valstybė toliau valdo kontrolinį akcijų paketą – 74,99 proc. akcijų.

Prekės ženklas 
Nuo 2019 m. rugsėjo 9 d. energetikos įmonių holdingas „Lietuvos energija“ pakeitė pavadinimą bei prekės ženklą ir tapo „Ignitis grupe“. „Lietuvos energijos tiekimas“ pervadintas į „Ignitis“, „Lietuvos energijos gamybos“ pavadinimas pakeistas į „Ignitis gamyba“, o „Lietuvos energija renewables“ į - „Ignitis renewables“. Tarptautinėse rinkose grupė veiks su „Ignitis“ prekės ženklu.

Grupės struktūra 
Kontroliuojančioji grupės bendrovė – „Lietuvos energija“, UAB yra atsakinga už skaidrų grupės įmonių veiklos valdymą ir koordinavimą, efektyvumo didinimą, siekiant teikti konkurencingas paslaugas klientams bei socialiai atsakingai didinti ilgalaikę vertę akcininkams. Bendrovė grupės įmonėse koordinuoja finansų, teisės, strategijos ir plėtros, žmogiškųjų išteklių, rizikos valdymo, audito, technologijų, komunikacijos ir kitų sričių korporatyvinį valdymą.

Valdymo atsakomybių atskyrimas „Lietuvos energijos“ grupės bendrovėse atliktas paskiriant Stebėtojų tarybas, kurių sudėtyje yra nepriklausomų narių, ir išrenkant Valdybas.

2018 m. birželio mėn. „Lietuvos energijos“ grupę sudarė 21 bendrovė, dvi iš jų yra įtrauktos į vertybinių popierių biržos NASDAQ Vilnius prekybos sąrašus. Grupę sudaro šios bendrovės:
 „Lietuvos energijos gamyba“, AB – Bendrovei priklauso keturi elektros energijos gamybos padaliniai: Elektrėnų kompleksas su rezervine elektrine ir kombinuoto ciklo bloku, Kruonio hidroakumuliacinė elektrinė (KHAE), Kauno hidroelektrinė (KHE) bei Vilniaus elektrinė-3. Bendrovė yra strateginės svarbos ir vykdo elektros energijos ir šilumos gamybos, tiekimo, elektros energijos importo bei eksporto ir prekybos elektra veiklą.
 AB „Energijos skirstymo operatorius“, vykdanti elektros ir dujų tinklų priežiūrą.
 UAB „Lietuvos dujų tiekimas“, kurios pagrindinė veikla – gamtinių dujų pirkimas (importas) ir pardavimas klientams. Bendrovė aptarnauja daugiau nei 560 tūkst. klientų.
 UAB „Energetikos paslaugų ir rangos organizacija“, trumpiau – EnePRO, kuri atlieka 0,4 – 400 kV įtampos elektros įrenginių statybos, rekonstravimo, remonto ir techninės priežiūros darbus energetikos sektoriaus įmonėms ir išorinei rinkai. Ši įmonė įsteigta nuo 2016 m. sausio 1 d. sujungimo būdu reorganizavus dvi įmones „Elektros tinklo paslaugos“ ir „Kauno energetikos remontas“.
 UAB „Eurakras“, kuri valdo 8 vėjo jėgainių parką Geišių ir Rotulių II kaimuose (Jurbarko rajonas). 
 UAB „Elektroninių mokėjimų agentūra“, elektroninių pinigų įstaigos licenciją turinti bendrovė. 
 UAB „NT Valdos“, teikianti nekilnojamojo turto valdymo, investicinių projektų paslaugas.
 UAB „Transporto valdymas“, teikianti transporto priemonių valdymo paslaugas.
 UAB „VAE SPB“, kuri analizuoja galimybes vystyti naują branduolinės elektrinės projektą Lietuvoje, taip pat vysto ir koordinuoja naujų technologijų taikymo veiklą grupės įmonėse, teikia konsultacijas, plėtoja mokslinę veiklą.
 UAB „Verslo aptarnavimo centras“, kuri grupės įmonėms teikia viešųjų pirkimų, apskaitos bei darbo santykių administravimo paslaugas.
 UAB „Duomenų logistikos centras“, teikianti IT ir telekomunikacijų paslaugas elektros energetikos sektoriaus bendrovėms bei komerciniams klientams. Bendrovė taip pat valdo VŠĮ Energetikų mokymo centras.
 UAB „Technologijų ir inovacijų centras", teikianti IT ir telekomunikacijų paslaugas elektros energetikos sektoriaus bendrovėms.
 UAB „Energijos tiekimas“, kuri yra didžiausią rinkos dalį užimantis nepriklausomas elektros energijos tiekėjas. Bendrovė taip pat valdo Geton Energy SIA Latvijoje ir Geton Energy OU Estijoje.
 Kauno kogeneracinė jėgainė
 Vilniaus kogeneracinė jėgainė

Direktoriai 

 Marius Grinevičius – 2008–2009 m.
 Šarūnas Vasiliauskas – 2009–2011 m.
 Rimantas Vaitkus – 2011–2013 m.
 Dalius Misiūnas – 2013–2017 m.
 Darius Maikštėnas – nuo 2018 m.

Šaltiniai

Nuorodos 
 Oficiali svetainė

Lietuvos energetikos bendrovės